เดอะแบงก์เกอร์ยกกรุงไทยเป็นธนาคารแห่งปี
โพสต์ทูเดย์-ธนาคารกรุงไทยได้รางวัล Bank of the Year in Thailand 2009 จากนิตยสาร The Banker ของอังกฤษ
8 ม.ค. 2553

โพสต์ทูเดย์-ธนาคารกรุงไทยได้รางวัล Bank of the Year in Thailand 2009 จากนิตยสาร The Banker ของอังกฤษ
นายปัญญา พราหมณีย์ ผู้อำนวยการฝ่ายอาวุโส ผู้บริหารฝ่าย ฝ่ายสื่อสารการตลาดและประชาสัมพันธ์ บมจ.ธนาคารกรุงไทย เปิดเผยว่า นิตยสาร The Banker ซึ่งเป็นนิตยสารในเครือของหนังสือพิมพ์ Financial Times ของสหราชอาณาจักร ได้ร่วมกับ UK Trade &amp; Investment ประกาศผล การตัดสิน รางวัล The Banker Awards 2009 ครั้งที่ 10 ซึ่งคัดเลือกธนาคารจากทั่วโลกที่มีผลการดำเนินงานและการบริหารจัดการที่ดี มีส่วนช่วยพัฒนาเศรษฐกิจของประเทศ ปรากฏว่า มีธนาคารจาก 144 ประเทศได้รับรางวัลดังกล่าว และธนาคารกรุงไทยเป็นธนาคารแห่งเดียวในประเทศไทยที่ได้รับคัดเลือกให้เป็น Bank of the Year in Thailand 2009 เนื่องจากมีผลประกอบการดีเด่น มีอัตราการขยายตัวของสินเชื่อเพิ่มขึ้น แม้เกิดภาวะวิกฤตเศรษฐกิจตกต่ำทั่วโลก
อีกทั้ง ยังเป็นธนาคารพาณิชย์ของรัฐที่มีบทบาทสำคัญในการช่วยฟื้นฟูและกระตุ้นเศรษฐกิจของประเทศ โดยเป็นผู้นำในการสนับสนุนมาตรการไทยเข้มแข็งของรัฐบาล ด้วยการให้ความช่วยเหลือด้านเงินลงทุนกับกลุ่มลูกค้า SMEs โดยเฉพาะผู้ประกอบการด้านธุรกิจก่อสร้างที่เกี่ยวข้องกับระบบสาธารณูปโภคขั้นพื้นฐานของประเทศ
นอกจากนี้ ธนาคารยังได้ร่วมกับพันธมิตร ขยายช่องทางการบริการให้ครอบคลุมลูกค้าในแหล่งต่างๆ พัฒนาคุณภาพการให้บริการ และนำเทคโนโลยีที่ทันสมัยมาอำนวยความสะดวกในการทำธุรกรรมทางการเงิน เช่น นำระบบ Payment เพื่อให้บริการฝาก-ถอน ตลอดจนชำระค่าสินค้าและบริการ แก่ลูกค้าและประชาชน นำระบบ Intelligent Queuing ซึ่งลูกค้าสามารถทำธุรกรรมฝาก-ถอน และโอนเงิน โดยไม่ต้องเขียนสลิป เพิ่มความสะดวกรวดเร็วในการใช้บริการมากยิ่งขึ้น